Икенсе тапҡыр күренекле генә бер ханым мине күреү менән «Кеше шундай шиғыр яҙамы?» – тип әрләй башланы. Аптырап киттем. Ни әйтергә белмәйем. Ә ул һаман үҙенекен һөйләй: «Шул шиғырыңды уҡығаны бирле нисә көн йоҡлай алмайым. Йөрәкте урынынан ҡуҙғаттың бит!». Шулай тигәс кенә рәхәт булып китте. Был бит мине әрләмәй ҙә, тәнҡитләмәй ҙә, ә маҡтап ултыра ла, тип ҡыуанып киттем. Әрнеп, илай-илай яҙған шиғырым уҡыусының күңелен дә ҡуҙғатырлыҡ булғас, тимәк, мин дә бушҡа иламағанмын, тип ҡуйҙым.